Páscoa Judeu masa bosê nɨmɨre ĩ'yârã wa'ârã pãharã́ masá Jerusalẽ́pɨre wa'âkãrã niîwã.
Naâ etâka nɨmɨ ape nɨmɨ́ pe'e Jesu wa'aátehe kitire masîkãrã niîwã.
Tohô weérã pũrî opa keérire dɨtê,
kɨ̃ɨ̂re põo tẽrírã a'tîkãrã niîwã.
Naâ e'katíse me'ra a'tîro karíkũ wã'katiwã:
—Marî wiôgɨ Õ'âkɨ̃hɨ ãyú yɨ'rɨagɨ niîmi.
Ã'rí Õ'âkɨ̃hɨ o'ôo'kɨre ãyuró wa'aáto.
Kɨ̃ɨ̂ marî Israel kurakãharã wiôgɨ niîmi,
niîwã.
Jesu Õ'âkɨ̃hɨ yee kiti ohâka pũripɨ niîro nohota jumentore ĩ'yâgɨ,
kɨ̃ɨ̂ bu'ipɨ mɨhâ pehawĩ.
Zacaria too dɨpórokɨ̃hɨ Õ'âkɨ̃hɨ yee kitire werê mɨ'tagɨ a'tîro ohâkɨ niîwĩ:
Mɨsâ Jerusalẽ́kãharã,
uîtikã'ya.
Ĩ'yâya,
mɨsâ wiôgɨ jumento bu'ipɨ pesâ wã'katimi,
niî ohâkɨ niîwĩ.
A'té ohâ'kere ɨ̃sâ kɨ̃ɨ̂ bu'erã́ neê waro “Jesu yeé kiti niísa'”,
niîtikãti.
Be'ró ɨ'mɨ̂se kɨ̃ɨ̂ mɨhâka be'ropɨ ɨ̃sâ masîwɨ.
“Õ'âkɨ̃hɨ yee kiti ohâka pũripɨ niî'karo nohota kɨ̃ɨ̂re keoró wa'âwɨ”,
niîwɨ.
Jesu Lázarore masógɨ,
kɨ̃ɨ̂ pihî wĩrokã ĩ'yâ'kãrã ãpêrãre werê turiakãrã niîwã.
Tohô weérã kɨ̃ɨ̂ weé ĩ'yo'kere ẽho peórã,
Jesuré põo tẽrírã a'tîkãrã niîwã.
Fariseu masa pe'e tohô weekã́ ĩ'yârã,
a'mêri niîkãrã niîwã:
—Mɨsâ ĩ'yâti?
Niî pe'tirã kɨ̃ɨ̂ me'ra wa'ârã weemá.
Marî de'ró wee boósari?
niîwã.